(vovworld) - ອາຊີຕາເວັນອອກສ່ຽງເໜືອ, ເຊິ່ງແມ່ນພາກພື້ນມີບົດບາດເປັນກຳລັງໜູນໃນການເຕີບໂຕເສດຖະກິດທົ່ວໂລກ ແຕ່ກໍ່ເປັນພາກພື້ນເຕັ້ມໄປດ້ວຍຄວາມຂາດສະຖຽນລະພາບ. ເມື່ອຫວນຄືນປີ 2016, ສະພາບການຢູ່ພາກພື້ນອາຊີຕາເວັນອອກສ່ຽງເໜືອ ເຄີຍເກີດຫຼາຍບັນຫາທີ່ສັບສົນ. ສັນຕິພາບ, ສະຖຽນລະພາບ, ການປະເຊີນໜ້າ, ການປະທະກັນແມ່ນບັນດາບັນຫາພົ້ນເດັ່ນຢູ່ພາກພື້ນ ອາຊີຕາເວັນອອກສ່ຽງເໜືອໃນປີ 2016.
ສປປ. ເກົາຫຼີ ທົດລອງນິວເຄຼຍ, ອາເມລິກາ ແລະ ສ. ເກົາຫຼີ ມີແຜນການຜັນຂະຫຍາຍລະບົບປ້ອງກັນລູກສອນໄຟລະດັບສູງໄລຍະທ້າຍ (THAAD), ສະພາບການເມືອງ ສ. ເກົາຫຼີ ຂາດສະຖຽນລະພາບ, ຍີ່ປຸ່ນ ດຳເນີນການປັບປຸງສຳລັບກອງທັບຢ່າງແຮງ. ບັນດາການຜັນແປທັງໝົດເຫຼົ່ານັ້ນໄດ້ຍູ້ໃຫ້ພາກພື້ນ ອາຊີຕາເວັນອອກສ່ຽງເໜືອ ຕົກເຂົ້າສູ່ສະພາບຄວາມເຄັ່ງຕຶງໃນປີ 2016 ຢ່າງຕໍ່ເນື່ອງ.
ແຫຼມ ເກົາຫຼີ ໄດ້ຮັບຖືວ່າເປັນຖັງດິນລະເບີດ
ຈຸດຮ້ອນເຮັ່ງຢູ່ພາກພື້ນທີ່ໄດ້ຮັບການເຕື້ອງເຖິງຫຼາຍທີ່ສຸດໃນປີຜ່ານມາແມ່ນຢູ່ແຫຼມເກົາຫຼີ. ເປັນຄັ້ງທຳອິດໃນຮອບເວລາພຽງໜຶ່ງປີ, ສປປ ເກົາຫຼີ ໄດ້ດຳເນີນການທົດລອງ ນິວເຄຼຍເປັນ 2 ຄັ້ງ, ທົດລອງລູກສອນໄຟ 10 ຄັ້ງ ດ້ວຍລະເບີດ 24 ໜ່ວຍ, ຈາກໄລຍະສັ້ນຕະຫຼອດຮອດໄລຍກາງ ແລະ ທົດລອງລູກສອນໄຟຈາກກ່ຳປັ່ນດຳນ້ຳ. ສິ່ງ ເປັນໜ້າວິຕົກວັງວົນນັ້ນແມ່ນບັນດາເຫດທົດລອງນິວເຄຼຍນີ້ໄດ້ຮັບຖືວ່າແມ່ນບາດກ້າວດີພໍສົມຄວນກ່ຽວກັບດ້ານເຕັກໂນໂລຢີ. ປະຊາຄົມສາກົນມີບັນດາປະຕິກິລິຍາຢ່າງແຮງຕໍ່ບັນດາເຫດທົດລອງຂອງ ສປປ ເກົາຫຼີ. ວັນທີ 30/11/2016, ສະພາຄວາມໝັ້ນຄົງ ສະຫະປະຊາຊາດ ໄດ້ເຫັນດີເປັນເອກະສັນຮັບຮອງເອົາມະຕິດຳເນີນບັນດາມາດຕະການລົງໂທດຮອບດ້ານໃໝ່ສຳລັບ ສປປ ເກົາຫຼີ. ມະຕິລົງໂທດນີ້ໄດ້ເລັ່ງໃສ່ຂົງເຂດເສດຖະກິດ, ສຸມໃສ່ເຂົ້າຂົງເຂດສົ່ງອອກຖ່ານຫີນ, ເຊິ່ງແມ່ນໜຶ່ງໃນບັນດາແຫຼ່ງລາຍຮັບເງິນຕາຕ່າງປະເທດໃຫຍ່ທີ່ສຸດຂອງພຽງຢາງ, ດ້ວຍຈຸດປະສົງຈະຫລຸດປະລິມານຖ່ານຫີນສົ່ງອອກໃນແຕ່ລະປີຂອງປະເທດນີ້ລົງກ່ວາ 60%. ມະຕິກໍ່ໄດ້ຈັດຊັບພະຍາກອນໂລຫະບາງປະເພດເຂົ້າບັນຊີລາຍຊື່ສິນຄ້າຫ້າມສົ່ງອອກຈາກຝ່າຍ ສປປ ເກົາຫຼີ, ຮັດແໜ້ນຂົງເຂດການເດີນທະເລ ແລະ ການເງິນຂອງປະເທດນີ້. ຄາດວ່າ, ບັນດາມາດຕະການລົງໂທດໃຫມ່ຈະເຮັດໃຫ້ແຫຼ່ງລາຍຮັບເງິນຕາຈາກຕ່າງປະເທດຂອງ ສປປ ເກົາຫຼີ ຮົ່ວໄຫລປະມານ 800 ລ້ານ USD ໃນແຕ່ລະປີ.
ຕໍ່ໜ້າບັນດາການກະທຳຂອງ ສປປ ເກົາຫຼີ, ບັນດາປະເທດ ຄື: ສ. ເກົາຫຼີ, ອາເມລິກາ ແລະ ຍີ່ປຸ່ນ ໄດ້ເພີ່ມທະວີການຜັນຂະຫຍາຍ, ການມີໜ້າດ້ານການທະຫານ, ເປີດກ້ວາງຂອບຂະໜາດການຊ້ອມຮົບຢ່າງບໍ່ຢຸດຢັ້ງ. ດັ່ງນັ້ນ, ສະພາບການຢູ່ແຫຼມ ເກົາຫຼີ ເກືອບຄືວ່າຖືກຕົກເຂົ້າສູ່ສະພາບການຊົ່ວຮ້າຍລົງ. ເປັນຄັ້ງທຳອິດ, ພາຍໃຕ້ການຊຸກຍູ້ຂອງ ອາເມລິກາ, ອຳນາດການປົກຄອງຂອງທ່ານນາງປະທານາທິບໍດີ ສ. ເກົາຫຼີ Park Geun – hye ໄດ້ຕົກລົງຜັນຂະຫຍາຍລະບົບປ້ອງກັນລູກສອນໄຟລະດັບສູງໄລຍະສຸດທ້າຍ (THAAD). ບັນດານັກຊ່ຽວຊານໄດ້ໃຫ້ຂໍ້ສັງເກດວ່າ ລະບົບ THAAD ມີຜົນສະທ້ອນໂດຍກົງເຖິງສະພາບຄວາມສະຫງົບປອດໄພຂອງພາກພື້ນ.
ຈາກນັ້ນ, ບັນດາເຫດທົດລອງນິວເຄຼຍຂອງ ພຽງຢາງ ກໍ່ຊຸກຍູ້ໃຫ້ ສ. ເກົາຫຼີ ແລະ ຍີ່ປຸ່ນ ຮ່ວມມືດ້ານສືບລາຊະການລັບ. ວັນທີ 23/11/2016, ເປັນຄັ້ງທຳອິດຜູ້ຕາງໜ້າຂອງລັດຖະບານ ສ. ເກົາຫຼີ ແລະ ຍີ່ປຸ່ນ ໄດ້ເຊັນສັນຍາແບ່ງປັນຂໍ້ມູນຂ່າວສືບລາຊະການລັບການທະຫານໂດຍພາຍໃຕ້ການເປັນຄົນກາງໄກ່ເກຍຂອງ ອາເມລິກາ. ພາຍຫຼັງເຊັນສັນຍາດັ່ງກ່າວແລ້ວ, ສ. ເກົາຫຼີ ແລະ ຍີ່ປຸ່ນ ບໍ່ຕ້ອງຜ່ານ ອາເມລິກາ ກໍ່ສາມາດແບ່ງປັນຂໍ້ມູນຂ່າວສືບລາຊະການລັບການທະຫານທີ່ມີຄວາມສະດຸງໄວໄດ້. ການເຊັນສັນຍານີ້ແມ່ນບາດກ້າວໃຫຍ່ບົນເສັ້ນທາງຊຸກຍູ້ການກໍ່ສ້າງ “ສຳພັນທະມິດການທະຫານພາກພື້ນອາຊີຕາເວັນອອກສ່ຽງເໜືອ”, ຈະມີການກະທົບຢ່າງເລິກເຊິ່ງເຖິງສະພາບການຢູ່ພາກພື້ນ, ມັນໄດ້ປະກອບສ່ວນເຮັດໃຫ້ສະພາບພູມສາດ - ການເມືອງຂອງພາກພື້ນອາຊີ - ປາຊີຟິກ ມີການປ່ຽນແປງໃນອະນາຄົດ.
ການຂັດແຍ້ງອະທິປະໄຕທະເລເກາະ, ຄວາມຂາດສະຖຽນລະພາບຢູ່ ສເກົາຫຼີ
ປີ 2016 ໄດ້ເກີດຄວາມເຄັ່ງຕຶງລະຫວ່າງ ຍີ່ປຸ່ນ ແລະ ຈີນ ໃນການຂັດແຍ້ງອະທິປະໄຕຢູ່ເຂດໝູ່ເກາະ Senkaku ເຊິ່ງ ປັກກິງເອີ້ນວ່າ ຕຽວອີ ໃນທະເລ ຮວາຕຸງ. ກຳລັງປ້ອງກັນທະເລ ຍີ່ປຸ່ນ ໄດ້ກ່າວເຕືອນກຳ່ປັ່ນ ຈີນ ເດີນເຂົ້າເຂດທະເລ ເຊິ່ງໂຕກຽວ ຖະແຫຼງມີອະທິປະໄຕແລ້ວ. ເພື່ອປັບປຸງກຳລັງແຮງຢູ່ເຂດໝູ່ເກາະທີ່ມີຄວາມຍາວເຖິງ 1.400 km ນີ້, ຍີ່ປຸ່ນ ໄດ້ຍູ້ໄວການປັບປຸງດ້ານການທະຫານ, ເພີ່ມງົບປະມານປ້ອງກັນຊາດ. ຍີ່ປຸ່ນ ໄດ້ຮັບຮອງເອົາງົບປະມານປ້ອງກັນຊາດໃນປີ 2017 ດ້ວຍຍອດມູນຄ່າ 5.170 ຕື້ເຢັນ, ອັນໄດ້ເຮັດໃຫ້ງົບປະມານປ້ອງກັນຊາດປີ 2017 ເພີ່ມຂຶ້ນໃນ 5 ປີ ຢ່າງລຽນຕິດ. ພ້ອມກັນນັ້ນ, ຍີ່ປຸ່ນ ກໍ່ໄດ້ປະຕິບັດກົດໝາຍວ່າດ້ວຍການປ້ອງກັນຄວາມສະຫງົບໃໝ່ຢ່າງເປັນທາງການ. ເນື້ອແທ້ຂອງກົດໝາຍນີ້ແມ່ນຍົກເລີກຄຳສັ່ງຫ້າມສິດປ້ອງກັນຕົວລວມໝູ່, ສ້າງເງື່ອນໄຂໃຫ້ກຳລັງປ້ອງກັນຜັນຂະຫຍາຍບັນດາການກະທຳດ້ານການທະຫານຢູ່ຕ່າງປະເທດ.
ໃນຂະນະນັ້ນ, ເຫດ “ເພື່ອນຜູ້ສະໜິດສະໜົມແຊກແຊງດ້ານການເມືອງ“ ຂອງປະທານາທິບໍດີ ສເກົາຫຼີ Park Geun-hye, ໄດ້ກໍ່ໃຫ້ເກີດ ສະພາບ “ແຜ່ນດິນໄຫວ“ ດ້ານການເມືອງ ສເກົາຫຼີ ແລະ ສົ່ງຜົນສະທ້ອນເຖິງການພົວພັນດ້ານການເມືອງ, ການທູດໃນເຂດ ອາຊີຕາເວັນອອກສ່ຽງເໜືອ. ບັນດາພັກຝ່າຍຕ່າງໆຢູ່ ສເກົາຫຼີ ພວມກະກຽມໃຫ້ແກ່ການເລືອກຕັ້ງປະທານາທິບໍດີກ່ອນກຳນົດເວລາ. ຄາດວ່າ, ສະພາບຂາດສະຖຽນລະພາບດ້ານການເມືອງຢູ່ ສເກົາຫຼີ ອາດຈະສົ່ງຜົນສະທ້ອນໃຫ້ທັງປີ 2017. ຢູ່ຍີ່ປຸ່ນ, ຖ້າຫາກທ່ານ Shinzo Abe ໄດ້ຮັບການເລືອກຕັ້ງຄືນໃໝ່ເປັນປະທານພັກໃນປີ 2018 ແລະ ພັກເສລີປະຊາທິປະໄຕ (LDP) ສືບຕໍ່ຮັກສາທີ່ຕັ້ງກຳອຳນາດແລ້ວ, ຕຳແໜ່ງນາຍົກລັດຖະມົນຕີຂອງທ່ານ Shinzo Abe ຈະຖືກແກ່ຍາວເຖິງປີ 2021. ໝາຍຄວາມວ່າມັນມີຄວາມໝາຍດຽວກັບບັນດາມາດຕະການປະຕິຮູບກ່ຽວກັບລັດຖະທຳມະນູນ, ກ່ຽວກັບນະໂຍບາຍປ້ອງກັນຊາດ, ປ້ອງກັນຄວາມສະຫງົບ, ການຕ່າງປເທດ…
ປີ 2017, ສະພາບອາຊີຕາເວັນອອກສ່ຽງເໜືອຍັງຄົງມີການຜັນແປຢ່າງແນ່ນອນ. ຍາກທີ່ຈະກຳນົດໄດ້ວ່າບັນດາມາດຕະການລົງໂທດຢ່າງເຂັ້ມງວດຂອງສະພາຄວາມໝັ້ນຄົງສະຫະປະຊາຊາດສາມາດສະກັດກັ້ນ ສປປ ເກົາຫຼີ ສືບຕໍ່ພັດທະນານິວຄະເລຍ ແລະ ລູກສອນໄຟໄດ້ຫຼືບໍ ? ທິດທາງຂອງສະພາບການເມືອງ ສເກົາຫຼີ ແລະ ແງ່ຫວັງເລືອກຕັ້ງປະທານາທິບໍດີຢູ່ ສເກົາຫຼີ ແມ່ນຄືແນວໃດ? ຍີ່ປຸ່ນດຳເນີນການປັບປຸງກອງທັບເຖິງລະດັບໃດ ? ສະພາບການເມືອງ, ຄວາມໝັ້ນຄົງ ແລະ ການພົວພັນຢູ່ ອາຊີຕາເວັນອອກສ່ຽງເໜືອ ຈະມີຫຼາຍບັນຫາຕ້ອງໄດ້ຮັບການປຶກສາໃນໄລຍະຈະມາເຖິງ.